Κατρ αλ-Ναντά

Η Ασμά μπιντ Κουμαραβαΐ ιμπν Αχμάντ ιμπν Τουλούν (αραβ.: أسماء بنت خمارويه بن أحمد بن طولون ),  περισσότερο γνωστό ως Κατρ αλ-Ναντά (αραβ.: قطر الندى ), ήταν κόρη τού υποτελούς ηγεμόνα των Τουλουνιδών Χουμαραβαΐ ιμπν Αχμάντ και η κύρια σύζυγος του 16ου χαλίφη των Αββασιδών, αλ-Μουταντίντ.

 Ο βίος της 
Ο πατέρας της, Χουμαραβαΐ ιμπν Αχμάντ ιμπν Τουλούν, προσέφερε την Κατρ αλ-Ναντά ως μέρος μίας γαμήλιας συμμαχίας, για να επισφραγίσει μία συμφωνία με τον χαλίφη αλ-Μουταντίντ. Η συμφωνία, που συνήφθη την άνοιξη του 893, έθεσε τέλος σε χρόνια αντιπαλότητας και συγκρούσεων μεταξύ των Τουλουνιδών και τής Αυλής των Αββασιδών, και αναγνώρισε τον Χουμαραβαΐ ως κληρονομικό ηγέτη τής Αιγύπτου και τής Συρίας, και αυτόνομο από τη Βαγδάτη, σε αντάλλαγμα για έναν ετήσιο φόρο υποτέλειας.  

Η Κατρ αλ-Ναντά προοριζόταν αρχικά για έναν από τούς γιους τού χαλίφη, τον Aλί (τον μελλοντικό αλ-Μουκταφί), αλλά ο αλ-Μουταντίντ επέλεξε να τη νυμφευτεί ο ίδιος.  Η Κατρ αλ-Ναντά έφερε μαζί της ένα εκατομμύριο χρυσά δηνάρια ως προίκα της, το οποίο σύμφωνα με τον ιστορικό Tιερύ Μπιανκουί ήταν ένα «γαμήλιο δώρο, που θεωρήθηκε το πιο πολυτελές στην μεσαιωνική αραβική ιστορία».   Ο χαλίφης τη νυμφεύτηκε μέσω πληρεξουσίου, τού κοσμηματοπώλη Aμπού Αμπντουλάχ αλ-Υζαβαρί ιμπν αλ-Τζασάς, ενώ βρισκόταν ακόμη στην Αίγυπτο,   και από εκεί συνοδεύτηκε στο χαρέμι των Αββασιδών στη Βαγδάτη από τον ιμπν αλ-Τζασάς και τον εκ πατρός θείο της Aμπού αλ-Καραντίς.  Έφθασε στη Βαγδάτη στις 3 Μαρτίου 895,  ένα γεγονός που χαρακτηρίστηκε από την πολυτέλεια και την υπερβολή τής συνοδείας της, η οποία ερχόταν σε έντονη αντίθεση με την φτωχή Αυλή τού χαλιφικού κράτους. 

Ο μελετητής του 13ου αι. από την περιοχή τής Βαγδάτης, Τατζ αλ-Ντιν Αλί ιμπν Αντζάμπ ιμπν αλ-Σαΐ την αποκαλεί «μία από τις πιο έξυπνες και βασιλικές γυναίκες που έζησαν ποτέ» , και καταγράφει την εξής ιστορία για το πνεύμα της: όταν ο σύζυγός της παρατήρησε ότι είχε την τύχη να παντρευτεί τον χαλίφη και δεν είχε κανένα ανώτερο επίτευγμα να ζητήσει από τον Θεό, εκείνη απάντησε ότι η καλή τύχη ήταν του αλ-Μουταντίντ, καθώς ο γάμος τους έκανε τον πατέρα της υπήκοο τού χαλίφη, και ότι αυτός δεν είχε τίποτε περισσότερο να ευχαριστήσει τον Θεό. 

Απεβίωσε στις 8 Ιουλίου 900, και τάφηκε στο παλάτι τού χαλιφάτου στην αλ-Ρουσαφά.   Το 906, μία από τις ετεροθαλείς αδελφές της, η οποία πιθανότατα την είχε συνοδεύσει στη Βαγδάτη, παντρεύτηκε τον γιο και διάδοχο τού αλ-Μουταντίντ, αλ-Μουκταφί. 

 Δείτε επίσης 

 Χούρα μπιντ Μπαντρ

 Αναφορές 

 Πηγές 
 Bianquis, Thierry (1998). "Autonomous Egypt from Ibn Ṭūlūn to Kāfūr, 868–969". In Petry, Carl F. (ed.). The Cambridge History of Egypt, Volume 1: Islamic Egypt, 640–1517. Cambridge: Cambridge University Press. pp. 86–119. ISBN 0-521-47137-0.
Ibn al-Sāʿī (2017). Consorts of the Caliphs: Women and the Court of Baghdad. Translated by Shawkat M. Toorawa. Introduction by Julia Bray, Foreword by Marina Warner. New York: New York University Press. ISBN 978-1-4798-0477-1.
Rosenthal, Franz, ed. (1985). The History of al-Ṭabarī, Volume XXXVIII: The Return of the Caliphate to Baghdad: The Caliphates of al-Muʿtaḍid, al-Muktafī and al-Muqtadir, A.D. 892–915/A.H. 279–302. SUNY Series in Near Eastern Studies. Albany, New York: State University of New York Press. ISBN 978-0-87395-876-9.
Sobernheim, Moritz (1987). "Khumārawaih". In Houtsma, Martijn Theodoor (ed.). E.J. Brill's First Encyclopaedia of Islam, 1913–1936, Volume IV: 'Itk–Kwaṭṭa. Leiden: Brill. p. 973. ISBN 978-90-04-08265-6.

Κατηγορία:Δυναστεία των Τουλουνιδών